ཅེས་པ་འདི་ཡང་དེང་སྐབས་སྙིགས་མཐར་སླེབས་པའི་དབང་གིས་ཆེན་པོར་རློམ་པ་དག་ཀྱང་འདི་སྣང་ཕུན་ཚོགས་ལ་ཐོབ་བྱ་མཐར་ཐུག་ཏུ་འཛིན་པར་བརྟེན་བསྟན་དར་ལྷ་རམས་པའི་གསུང་ལས།རིག་པའི་གནས་འདི་སྦྱང་རིན་མེད་ཅེས་དོར།།མཁས་པར་མ་དྲིས་ཐེ་ཚོམ་ཡོངས་མ་བསལ།།བསླབ་པར་འོས་པ་མ་སྦྱངས་སྐྱེས་བུ་འགའ།།བླུན་པོའི་གོ་ས་ཐོབ་འདི་སྐལ་བ་ཕྲ།།ཞེས་པ་ལྟར་བདག་གིར་བཞེས་པ་སྣང་རུང༌།།མ་ཚང་མེད་རྒྱུ་དེ་ལ་ནི།།འབྲས་བུ་གང་གིས་བཟློག་པར་ནུས།།ཞེས་པ་ལྟར་ཐོག་མར་རྒྱུ་ལ་དོན་གཉེར་བྱེད་འདོད་དག་དང༌།རྒྱལ་བསྟན་རིན་པོ་ཆེའི་བྱི་དོར་དུ་འགྱུར་བའི་ལྷག་བསམ་གྱིས་ཕྲན་འདུ་གསུམ་པ་ཆབ་གྲྭ་ངག་ལྡན་ཐུབ་བསྟན་གསུང་རབ་དང༌།སྙེ་དྲུང་ཚེ་རིང་དོན་འགྲུབ་ཟུང་ནས།བསྟན་ལ་སྨན་པའི་ལྷག་བསམ་ཅན་ལྗང་ཚ་ཚོང་དཔོན་དགེ་ལེགས་ལ་བསྐུལ་མ་ཞུས་པ་བཞིན་དངུལ་སྲང་བརྒྱ་དང་བདུན་ཅུའི་རྒྱུ་ཡོན་སྦྱར་ཏེ་མཁས་དབང་བྲ་སྟི་དཀའ་ཆེན་གྱི་གསུང་སུམ་རྟགས་ཀྱི་རྣམ་བཤད་དགོངས་འགྲེལ་དང༌།དག་ཡིགདབྱངས་ཅན་དགའ་བློའི་རྟགས་འཇུག་གི་འགྲེལ་པ།དཀའ་གནད།རྩ་བ་བཅས་ལེ་ཚན་བརྒྱད་པར་དུ་བསྐྲུན་པའི་སྦྱར་བྱང་དུ་ཐུབ་གསུང་པས་སྨྲས་པའོ།།ཕྲན་ངག་ལྡན་པས་ཞལ་འདེབས་དངུལ་སྲང་ལྔ་བཅུ་ང་གཅིག་བཅས་ཕུལ་བ་གསུང་རབ་ཀུན་ལ་ཐོགས་མེད་དུ་འཇུག་པའི་མིག་ཏུ་གྱུར་ཅིག།